РЕПУБЛИКА СРБИЈА

НАРОДНА СКУПШТИНА

Одбор за заштиту животне средине

20. септембар 2012. године

Б е о г р а д

ПРЕДСЕДНИК НАРОДНЕ СКУПШТИНЕ

 На основу члана 157. став 6. и 161. став 1. Пословника Народне скупштине („Службени гласник РС“, број 20/12 – пречишћен текст), Одбор за заштиту животне средине подноси на ПРЕДЛОГ ЗАКОНА О ИЗМЕНАМА ЗАКОНА О ХЕМИКАЛИЈАМА следећи амандман:

АМАНДМАН

После члана 15. додају се нови чланови 15а и 15б који гласе:

„Члан 15а

Права и обавезе Агенције за хемикалије, основане Одлуком о оснивању Агенције за хемикалије („Службени гласник РС”, број 78/09), као и запослене, предмете, опрему, средства за рад, архивску грађу и регистратурски материјал коме није истекао рок чувања, преузима Министарство енергетике, развоја и заштите животне средине за вршење надлежности у области управљања хемикалијама и биоцидним производима, са стањем на дан ступања на снагу овог закона.

Члан 15б

Агенција за хемикалије престаје са радом даном ступања на снагу овог закона”.

О б р а з л о ж е њ е

Амандман се предлаже из разлога целисходности да се законом уреди и обезбеди континуитет у вршењу послова из делокруга Агенције за хемикалије, преузимањем права и обавеза, запослених, предмета, опреме, средстава за рад и архивске грађе и регистратурског материјала коме није истекао рок чувања са стањем на дан ступања на снагу овог закона.

ПРЕДСЕДНИК ОДБОРА

Милица Војић Марковић